Decebal

Decebal (inicialment se deciba Diorpanaeus) estió rei d'os dacos entre l'anyo 87 y l'anyo 106, derrotato por l'emperador hispanorromano Trachán, qui anexionó Dacia a l'Imperio Romano.

O estato centralizato de Dacia se trobaba en o suyo apocheu de poder baixo o rei Decebal. Manimenos mes restrinchito de l'aria cheografica d'a Dacia de tiempos de Burebista (82 a.C-44 a.C), y comprendeba os territorios d'as actuals Transilvania, Banato, Oltenia y centro y sud de Moldavia. O nuevo estato yera mes poderoso y millor organizato. As mugas d'o estato daco en ixas envueltas de Burevista yeran a l'este a Mar Negra, a lo sud os Monts Haemus (Monts Balcans), a l'ueste o Danubio meyo. Os progresos rechistratos en ixos tiempos por part d'a sociedat daca yeran multiples y importants: una población numerosa y agrupata arredol de ciudaz fortificatas (ditas dava en daco, equivalents a las briga d'os celtas d'Hispania), con una viva actividat economica, ligallos comercials con o mundo grecorromano, una cultura floreixent con poderosos elementos orichinals.

 Personalidat 

O rei Decebal fació muitas guerras con os romanos, que li farán ser reconoixitas habilidaz militars y politicas. A lo principio d'o sieglo III, cuasi 150 anyos d'a consolidación de Decebal, o historiador romano Dio Cassius li fació un retrato elochioso:

En un vaso funerario descubirto en Sarmizegetusa Regia se puet leyer o texto: DECEBALVS PER SCORILO. Unas interpretacions consideran que significaría en luenga daca Decebal fillo de Scorilo, unas atras consideran que significaría en latín Decebal por Scorilo.

 A primera guerra dacica 
As confrontacions entre dacos y romanos se reprenioron en tiempos de Trachán. A principios de l'anyo 101 l'exercito romano condueito por o mesmo emperador y dimpués d'una preparación de cuasi 3 anyadas, atacó Dacia con 13-14 lechions y atras unidaz d'auxiliars (en total uns 150.000 soldaus). O 25 de marzo de 101 l'emperador deixó Roma, travesó o Danubio por puents formaus por barcas en Lederata (Ramna) y Dierna (Orșova) penetrando en Dacia por o Banato. Dio Cassius menciona o episodio en o que os buros (dacos d'Oltenia) y os suyos aliaus li ninvioron a Trachán un fongo granizo a on yera entallau un mesache que aconsellaba a los romanos que millor se'n tornasen por o que lis podeba pasar. Se desvinió a Batalla de Tapae en verano de l'anyo 101, batalla en a Decébal prebó d'aturar a ofensiva romana. Manimenos a batalla remató con victoria romana.

En hibierno y primavera de l'anyo 102 Decébal ye esconfito en Nicopolis y Istrum y en Dobrucha en Adamclissi. En a santmigalada de l'anyo 102, Decébal ye obligau a acceptar una paz muito desfavorable pa Dacia: o rei daco heba d'escachar os muros d'as ciudaz-fortaleza (as dava de Dacia, equivalents a las briga de Celtiberia), de ceder una serie de territorios y de renunciar a cualsiquier independencia en politica externa.

 A segunda guerra dacica 
Por orden de Trachán, Apolodoro de Domás, o incheniero mes famoso d'ixos tiempos, construyió en l'anyo 103-105 un puent sobre o Danubio entre Drobeta y Pontes. As lechions romanas lo trescurzoron en verano de l'anyo 105, encomenzando a segunda Guerra Dacica.

Abandonato por os aliaus, atacato por o Banato, por a foz d'o río Olt y Moldavia, y constreito de contino a la defensiva, Deceban se retiró a los Monts Orăștiei. Dimpués d'a conquiesta d'as poderosas fortalezas que corisaban l'acceso enta a capital: Blidaru, Costești, Piatra Roșie, Bănița, Căpâlna y Tilișca, as lechions romanas encomenzoron o seche de Sarmizegetusa Regia.

A penar d'a fura resistencia, a ciudat-fortaleza fue conquiesta y destruita dica os alacez. Decebal, chunto con bels capitans, consiguió fuyir d'a ciudat prebando de continar a resistencia contra os romanos en l'interior d'o país. Fue encorrito por a caballería romana y pa no cayer vivo en mans d'o enemigo, Decebal se suicidó, o que ye testimoniato en a estela funeraria trobata en Grammeni y perteneixent a Tiberius Claudius Maximus, o explorador que li levó a Trachán a cabeza y a man dreita de Decebal cuan yera acampato en Ranisstorum.

 Mencions en fuents aragonesas 
Ye mencionato en a versión aragonesa d'a "Historia contra los paganos" d'Orosio en o capítol que dedican a l'emperador Domicián:

En a Cronica de Sant Chuan d'a Penya, como atros textos aragoneses, confunden a los chetos con os godos seguindo a autors como Chordanes y mencionan a Decebal-Deorpeneu como un rei godo:

Tamién ye mencionato, esta vegata con o suyo nombre de rei d'os pueblos dacos, en a traducción aragonesa de "Breviarium ab Urbe condita":

 Referencias 

Categoría:Dacos
Categoría:106 (muertes)